Smilers

**Smilers **on virolainen poprock-yhtye, jonka laulaja-kitaristina toimii Hendrik Sal-Saller. Yhtye perustettiin vuonna 1993 Helsingissä, mutta se saavutti suosionsa vasta 1990-luvun loppupuolella Virossa, jossa vuonna 1997 ilmestynyt albumi *Olen kuul* teki yhtyeestä suositun. Smilers on julkaissut yhteensä 15 musiikkialbumia, kymmeniä radiohittejä, esiintynyt Viron jokaisessa maakunnassa ja tunnetuimmissa keikkapaikoissa. 

Vuonna 2025 ensi-iltaan saapui virolainen dokumenttielokuva *Sal-Saller: This is What Makes Us Alive, (See on see, mis paneb elama),* joka keskittyy The Smilersin johtohahmon Hendrik ”Henkka” Sal-Sallerin elämään.  

## Historia

### 1990-luku
Smilers perustettiin 1990-luvun alussa Suomessa. Virolainen laulaja-laulunkirjoittaja ja kitaristi Hendrik Sal-Saller oli vuosikymmenen alussa muuttanut Suomeen mutta ei ollut luopunut musiikinteosta. Yhtyeen alkuperäinen nimi oli Lezer Brothers, mutta vuonna 1994 se sai nykyisen nimensä Smilers. Samana vuonna julkaistiin yhtyeen nimeä kantava englanninkielinen debyyttialbumi *Smilers*. Kaksi vuotta myöhemmin ilmestyi EP *Take Five*, jonka tiimoilta Smilers teki parisataa konserttia. 

Yhtye esiintyi Suomessa aluksi suomalaisena bändinä. Vain harva tiesi, että Smilersin johtohahmo oli virolainen. Smilersin riveissä nähtiin tunnettuja suomalaisia rock-muusikoita, kuten Cliftersissä kitaraa soittanut Lare Murtomaa ja Smackin alkuperäinen basisti Cheri. Varsinaisen läpimurron The Smilers teki kuitenkin Suomenlahden toisella puolella, kun Virosta tuli tarjous tehdä vironkielinen levy. 

Smilersin ura Virossa alkoi vuonna 1997 sen julkaistessa albumin *Olen kuul*. Vuotta myöhemmin julkaistu albumi *Mõistus on kadunud* kasvatti suosiota. Albumilta löytyvä ”Tantsin sinuga taevas” on yhtyeen tunnetuimpia kappaleita.  Smilers alkoi vähitellen muuttua virolaiseksi bändiksi, ja silloin myös kokoonpano alkoi muuttua. Vuonna 1999 julkaistiin kaksi albumia. Toinen niistä oli kokoelma Suomen ajoilta *Smilers 1994-1996* ja toinen vironkielistä materiaalia sisältävä *Suure surmaga läbi elu*. Vuosituhannen vaihteessa Smilers oli kasvanut yhdeksi Viron tunnetuimmista ja soitetuimmista yhtyeistä. 

### 2000-luku
Yhtyeen suosio jatkui myös uudella vuosituhannella. 2001 julkaistu albumi *Jalgpall on parem kui sex* saavutti huippusuosion. Albumin kymmenestä kappaleesta yhdeksän julkaistiin radiosingleinä. Albumin nimikkokappaleesta tuli suosittu virolaisten jalkapallofanien keskuudessa, ja se ilmestyi myös suomeksi ja englanniksi. Smilersin 10-vuotisjuhlavuotena se julkaisi kahdeksannen albuminsa *Ainult unustamiseks*. Vuonna 2004 julkaistiin kokoelma *Ainult armastusest*, joka koostuu yhtyeen rakkauslauluista. Samana vuonna Smilers teki yli 150 konserttia. Vuonna 2004 Smilers palkittiin vuoden artistina Viron musiikkigaalassa, ja lisäksi se sai Viron popmusiikkipalkinnoissa kultalevyn vuoden kappaleesta laululla ”Ainult unustamiseks”.

Aktiivinen keikkailu tallennettiin 2005 kahdelle albumille. *Live unplugged* sisältää CD- ja DVD-tallennukset bändin akustisesta konsertista. *Esimene Eesti tuur* on tallenne Tallinnan Piritan luostarin raunioilla pidetystä  konsertista, jossa Smilers esiintyi tunnettujen virolaisartistien kanssa. Näiden albumien lisäksi bändin keulakuvalta Sal-Sallerilta ilmestyi *Hendrik Sal-Saller & Estonian Dream Big Band*, jossa artisti esittää Smilersin uudelleensoviteltuja kappaleita bigbandin kanssa. Vuonna 2007 ilmestyi albumi *Õhus on Smilers* ja 2011 yhtyeen viidestoista pitkäsoitto *Viimane*. 

## Konsertit
Viron ja Suomen konserttikiertueiden lisäksi Smilers on soittanut hyväntekeväisyyskonserteissa ja ulkomailla Etelä-Ranskan Alpeilla ja Egyptin Sharm el-Sheikhissä. 

## Kokoonpano

### Nykyiset jäsenet
Yhtyeen perustamisesta lähtien sen  johtohahmona on ollut laulaja-laulunkirjoittaja ja kitaristi Hendrik Sal-Saller. Hän on Smilersin lisäksi kirjoittanut kappaleita myös muille tunnetuille virolaisille artisteille.

Smilersin nykyiset soittajat Sal-Sallerin lisäksi ovat Erko Laurimaa (kitara), Urmas Jaarman (basso), Mikko Saira (kosketinsoittimet) ja Raido Kurri (rummut). 

### Entiset jäsenet
Bändin muu kokoonpano on muuttunut paljon vuosien varrella. Entisiä jäseniä löytyy sekä Virosta että Suomesta. Bändin entisiä soittajia ovat Petteri Hasa (rummut), Jarmo Haapanen (rummut), Marko Kainulainen (rummut), Peevo (kitara), Lauri Murtomaa (kitara), Joni (basso), Cheri (basso), Anssi Saarnilehto (basso), Eba (kitara), ”Merzi” Mertsi Tuomainen (rummut), The Lid (rummut) ja Lare (kitara). 

## Lähteet: